BTS จ่อผนึก PTT ชิงไฮสปีดเทรนเชื่อม 3 สนามบิน เปิดแผนพาบริษัทร่วมทุน “BSR” เข้าตลาดฯ
BTS แย้ม PTT ร่วมวงชิงไฮสปีดเทรนเชื่อม 3 สนามบิน จ่อยื่นซอง 12 พ.ย.นี้ เปิดแผนพากลุ่มทุน “BSR” เข้าตลาดฯ
30 ต.ค. 2561

นายสุรพงษ์ เลาหะอัญญา กรรมการ บริษัท บีทีเอส กรุ๊ป โฮลดิ้งส จำกัด (มหาชน) หรือ BTS และกรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) หรือ BTSC เปิดเผยว่า บริษัทได้รับทราบจาก กลุ่ม บริษัท ปตท. จำกัด (มหาชน) หรือ PTT ว่ายินดีจะเข้าร่วมทุนกับกลุ่ม BSR ซึ่งเป็นความร่วมมือระหว่าง BTS, บริษัท ซิโน-ไทยเอ็นจีเนียริ่ง แอนด์คอนสตรัคชั่น จำกัด (มหาชน) หรือ STEC และ บริษัท ผลิตไฟฟ้าราชบุรี โฮลดิ้ง จำกัด (มหาชน) หรือ RATCH หากกลุ่ม BSR ชนะประมูลโครงการรถไฟฟ้าความเร็วสูงเชื่อม 3 สนามบิน ซึ่งทางกลุ่ม BSR มีความพร้อมยื่นประมูลโครงการนี้ในวันที่ 12 พ.ย.2561
ขณะที่กลุ่ม BSR  มีแผนนำบริษัทร่วมทุนเข้าระดมทุนในตลาดหลักทรัพย์แห่งประเทศไทยหากสามารถชนะประมูลโครงการดังกล่าว และเปิดโอกาสให้ประชาชนร่วมเป็นเจ้าของด้วย
อนึ่ง รถไฟแห่งประเทศไทย (รฟท.) กำหนดเปิดรับซองเอกสารเสนอราคาในวันที่ 12 พ.ย. 61 และประกาศรายชื่อผู้ชนะ วันที่ 13 พ.ย.61 โดยขณะนี้มีเอกชน 31 รายที่เข้าซื้อซองเสนอราคาโครงการรถไฟความเร็วสูงเชื่อม 3 สนามบิน
สำหรับผู้ประกอบการที่จดทะเบียนอยู่ในตลาดหลักทรัพย์แห่งประเทศไทย (ตลท.) ประกอบด้วย บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS, บริษัทเจริญโภคภัณฑ์ โฮลดิ้ง จำกัด (ซีพี), บริษัท เอนเนอร์ยี คอมเพล็กซ์ จำกัดซึ่งเป็นบริษัทย่อยของบริษัท ปตท จำกัด (มหาชน) หรือ PTT, บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ
อีกทั้ง บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD, บริษัท อิโตชู คอร์ปอเรชั่น จำกัด, บริษัท ชิโนไฮโดร คอร์ปอเรชั่น ลิมิเต็ด, บริษัท ซิโน-ไทย เอ็นจิเนียริ่งแอนด์คอนสตรัคชั่น จำกัด (มหาชน) หรือ STEC,บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM , ,บริษัท ช.การช่าง จำกัด (มหาชน) หรือ CK